รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับ เอกอัครราชทูตสหพันธ์สาธารณรัฐเยอรมนีประจำประเทศไทย ยืนยันส่งเสริมความร่วมมือด้านกองทัพและการพัฒนาทุกมิติ
รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับ เอกอัครราชทูตสหพันธ์สาธารณรัฐเยอรมนีประจำประเทศไทย และผู้บัญชาการกองทัพอากาศสาธารณรัฐสิงคโปร์ พร้อมยืนยันส่งเสริมความร่วมมือทางด้านกองทัพ และการพัฒนาทุกมิติพลโทคงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับการเยี่ยมคำนับ นายเก - ออร์ค ชมิทเอกอัครราชทูตสหพันธ์สาธารณรัฐเยอรมนีประจำประเทศไทย และคณะ ณ ศาลาว่าการกลาโหม ในโอกาสเข้ารับตำแหน่ง โดยทั้งสองฝ่ายได้หารือแลกเปลี่ยนความคิดเห็นประเด็นความมั่นคงร่วมกัน พล.อ.ประวิตร กล่าวชื่นชมความสัมพันธ์ไทย - เยอรมนี ที่มีพัฒนาการและความร่วมมือต่อเนื่องในทุกมิติ และขอบคุณเยอรมนีสำหรับความร่วมมือด้านความมั่นคงและการทหาร ผ่านกลไกของกระทรวงกลาโหมและกองทัพของทั้งสองประเทศที่ผ่านมา ย้ำขอให้เชื่อมั่นต่อสถานการณ์การเมืองไทยภายหลังการเลือกตั้ง เพื่อร่วมกันผลักดันความร่วมมือที่นายกรัฐมนตรีทั้งสองประเทศได้หารือกันไว้ ให้เยอรมนีเป็นหุ้นส่วนด้านการพัฒนากับไทย , เพิ่มมูลค่าการค้าการลงทุน เน้นสาขาระบบรางและอุตสาหกรรมยานยนต์สมัยใหม่ รวมทั้งความร่วมมือในกรอบอาเซียน ในสาขาการพัฒนาที่ยั่งยืน พร้อมทั้งขอให้เยอรมนีสนับสนุนการใช้ยางพาราจากไทยในอุตสาหกรรมยานยนต์มากขึ้นและในโอกาสนี้ พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรงงกลาโหม ยังให้การต้อนรับ พลอากาศจัตวา เคลวิน รอง บุน เหลียง ผู้บัญชาการกองทัพอากาศสาธารณรัฐสิงคโปร์ โดยกล่าวแสดงความยินดีที่ทั้งสองประเทศ มีบันทึกความเข้าใจร่วมกัน ( MOU ) ด้านการทหารหลายฉบับ ส่งผลให้ความร่วมมือระหว่างสองกองทัพ มีพลวัตมากขึ้น ทั้งด้านการฝึก ศึกษา การแลกเปลี่ยนข่าวกรองและการส่งกำลังบำรุง พร้อมชื่นชม ความสำเร็จของการฝึกทางอากาศร่วมกัน ภายใต้รหัส “ Cope Tiger ” รวมทั้งความร่วมมือการลาดตระเวนทางทะเลและทางอากาศในช่องแคบมะละกา เพื่อความปลอดภัยร่วมกันในการเดินเรือ